LAUSUNTO

	28.4.2006
			
Oikeusministeriö				

PL 25

00023 VALTIONEUVOSTO

OIKEUSMINISTERIÖN TYÖRYHMÄMIETINTÖ 2006:3 (TULLISELVITYSRIKOKSIA KOSKEVA LAINSÄÄDÄNTÖ)

Oikeusministeriö on kirjeellään 9.3.2006 OM 15/42/2005, OM053:00/2005 pyytänyt Suomen Kaupan Liitolta (SK) lausuntoa oikeusministeriön työryhmämietinnöstä 2006:3. Lausuntonaan SK esittää seuraavaa.

Oikeusministeriön työryhmä ehdottaa tulliselvitysrikossääntelyn lisäämistä rikoslakiin. Vaikka väärän tai puutteellisen tiedon antaminen tulliviranomaisille on sinänsä tuomittavaa, emme pidä työryhmän ehdottamaa menettelyä asian ratkaisemiseksi perusteltuna. Päinvastoin löytyy useita perusteita minkä vuoksi näin ei pitäisi menetellä. 

Työryhmän eriävässä mielipiteessä on varsin hyvin tuotu esille tulliviranomaisten ja veroviranomaisten keskinäistä roolia valvonnassa. Viranomaisseurantaa on varmasti syytä tehostaa näissä kysymyksissä. Se on myös elinkeinoelämän etu. Mitään kilpailua vääristäviä toimia ei pidä sallia.

Varteenotettavana on pidettävä myös sitä, ettei Euroopan unionin alueelta löydy työryhmän ehdotuksille pohjaa. Suomen tulisi tänä päivänä suhtautua hyvin varauksellisesti täysin oman säännöstön luomiseen.

Suomen Kaupan Liitto katsoo, että viranomaisseurantaa tulisi tehostaa lisäämällä yhteistyötä tulliviranomaisten ja veroviranomaisten kesken. Veropetossäännökset ja säännökset tullirikkomuksista ovat käsittääksemme käyttökelpoisia työryhmän tarkoittamissa ongelmatapauksissa. Mikäli lainsäädäntöä ylipäänsä on tässä yhteydessä tarpeen tarkistaa, on se kohdistettava verolainsäädäntöön.

SUOMEN KAUPAN LIITTO 

Guy Wires 
toimitusjohtaja